b'\n_START_ARTICLE_\nAlmindelig kvalkved\n_START_SECTION_\nBeskrivelse\n_START_PARAGRAPH_\nKvalkved er en l\xc3\xb8vf\xc3\xa6ldende busk med en stivgrenet, \xc3\xa5ben v\xc3\xa6kstform. Hovedgrenene er oprette, mens sidegrenene er udbredte til overh\xc3\xa6ngende. Barken er f\xc3\xb8rst lysebrun og glat. Senere bliver den lysegr\xc3\xa5 med enkelte, spredte barkporer. Knopperne er modsatte, runde, glatte og r\xc3\xb8de._NEWLINE_Bladene er \xc3\xa6gformede og 3-5 lappede med bugtet rand. P\xc3\xa5 den r\xc3\xb8de bladstilk ses op til syv grove nektarkirtler. Bladoversiden er lysegr\xc3\xb8n, mens undersiden er beh\xc3\xa5ret og gr\xc3\xa5gr\xc3\xb8n. H\xc3\xb8stfarven er r\xc3\xb8d. Den blomstrer efter l\xc3\xb8vspring i juni. Blomsterne er samlet i sk\xc3\xa6rme, hvor randblomsterne er store, men golde, og midterblomsterne er sm\xc3\xa5, men frugtbare. De r\xc3\xb8de, klare b\xc3\xa6r modner godt, og fr\xc3\xb8ene spirer villigt._NEWLINE_Rodnettet er kraftigt, vidt udbredt og danner rodfilt._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 4 \xc3\x97 3 m (40 \xc3\x97 30 cm/\xc3\xa5r).\n_START_SECTION_\nVoksested\n_START_PARAGRAPH_\nKvalkved danner underskov og skovbryn i blandede l\xc3\xb8vskove p\xc3\xa5 v\xc3\xa5d og mineralrig bund overalt i Europa. Den trives bedst p\xc3\xa5 fugtig n\xc3\xa6ringsrig jord, men kan i \xc3\xb8vrigt gro p\xc3\xa5 n\xc3\xa6sten alle jordtyper. Den trives b\xc3\xa5de i meget lys og i halvskygge, t\xc3\xa5ler vind og frost._NEWLINE_I Danmark findes den hist og her p\xc3\xa5 \xc3\x98erne og i \xc3\x98stjylland.'